Document ID: 32009D0529

A BIZOTTSÁG HATÁROZATA
(2009. július 8.)
a 2008/820/EK határozatnak az 1528/2007/EK tanácsi rendelet II. melléklete szerinti származási szabályoktól a magfonal vonatkozásában Szváziföldön fennálló különleges helyzetre figyelemmel lehetővé tett ideiglenes eltérés hatályának meghosszabbítása tekintetében történő módosításáról
(az értesítés a C(2009) 5310. számú dokumentummal történt)
(2009/529/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gazdasági partnerségi megállapodásokat létrehozó vagy azok létrehozásához vezető megállapodásokban meghatározott, az afrikai, karibi és csendes-óceáni államok (AKCS-államok) csoportjának egyes tagjaiból származó termékekre vonatkozó szabályozások alkalmazásáról szóló, 2007. december 20-i 1528/2007/EK tanácsi rendeletre (1) és különösen annak II. melléklete 36. cikkének (4) bekezdésére,
mivel:
(1)
A 2008. október 27-i 2008/820/EK bizottsági határozat (2) a magfonal vonatkozásában Szváziföldön fennálló különleges helyzet miatt ideiglenes eltérést tett lehetővé az 1528/2007/EK tanácsi rendelet II. melléklete szerinti származási szabályoktól. 2009. február 2-án Szváziföld az 1528/2007/EK rendelet II. mellékletének 36. cikke alapján ismét kérte, hogy eltérhessen az említett mellékletben meghatározott származási szabályoktól. A Szváziföldtől kapott tájékoztatás alapján Szváziföld továbbra sem képes eleget tenni az 1528/2007/EK rendelet II. mellékletében megállapított származási kumulációs szabályoknak, mivel a végtermék előállításához nem belföldről származó poliészter szálakat (poly fibres) kell beszereznie Dél-Afrikából. Ezért a végtermék nem tesz eleget az említett mellékletben szereplő szabályoknak. Mivel Szváziföldnek több időre van szüksége a származási szabályok betartásához való felkészülésre, indokolt 2009. január 1-jei hatállyal új eltérésre lehetőséget biztosítani.
(2)
A 2008/820/EK határozatot 2008. december 31-ig kellett alkalmazni, mivel a várakozások szerint addigra hatályba kellett volna lépnie a SADC-EPA-régióval kötött ideiglenes gazdasági partnerségi megállapodásnak vagy az annak ideiglenes alkalmazásáról szóló rendelkezéseknek.
(3)
Az 1528/2007/EK rendelet 4. cikkének (2) bekezdése értelmében a SADC-EU ideiglenes partnerségi megállapodásban foglalt szabályok, amelyeknek hatálybalépése vagy ideiglenes alkalmazása jelenleg 2009-re várható, elsőbbséget fognak élvezni az említett rendelet II. mellékletében meghatározott származási szabályokkal, illetve az azoktól való eltérésekkel szemben.
(4)
Helyénvaló gondoskodni az AKCS-országokból a Közösségbe irányuló behozatal folyamatosságáról, valamint az ideiglenes gazdasági partnerségi megállapodásra való zökkenőmentes áttérésről. A 2008/820/EK határozat hatályát ezért indokolt 2009. január 1-jei hatállyal meghosszabbítani.
(5)
A 2008/820/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak a Vámkódexbizottság véleményével,
ELFOGADTA EZT A HATÁROZATOT:
1. cikk
A 2008/820/EK határozat a következőképpen módosul:
1.
A 2. cikk helyébe a következő szöveg lép:
„2. cikk
Az 1. cikkben előírt eltérés az e határozat mellékletében meghatározott azon termékekre és mennyiségekre alkalmazandó, amelyeket a Közösségben történő szabad forgalomba hozatal céljából 2008. január 1. és 2008. december 31., valamint 2009. január 1. és 2009. december 31. között Szváziföld mint származási ország megjelölésével bejelentenek.”
2.
A 6. cikk második bekezdése helyébe a következő szöveg lép:
„E határozat rendelkezéseit addig az időpontig kell alkalmazni, amíg a Szvázifölddel létrejött bármely megállapodáshoz csatolt származási szabályok - a szóban forgó megállapodás ideiglenes alkalmazása vagy, ha az korábban következik be, hatálybalépése nyomán - elsőbbséget nem élveznek az 1528/2007/EK rendelet II. mellékletében meghatározott származási szabályokkal szemben; e határozat rendelkezései azonban (mindettől függetlenül) legfeljebb 2009. december 31-ig alkalmazhatók.”
3.
A melléklet helyébe az e határozat mellékletében megállapított szöveg lép.
2. cikk
Ezt a határozatot 2009. január 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2009. július 8-án.

Labels: 1
7
3
18
15